CELEX: 32021R0139
Language: el
Date: 2020-12-04 00:00:00
Title: Κατ’ εξουσιοδότηση κανονισμός (ΕΕ) 2021/139 της Επιτροπής της 4ης Δεκεμβρίου 2020 για την τροποποίηση των παραρτημάτων I και V του κανονισμού (ΕΕ) 2019/125 για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία, ώστε να ληφθεί υπόψη η αποχώρηση του Ηνωμένου Βασιλείου από την Ένωση

8.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/5
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/139 ΤΗΣ ΕΠΙΤΡΟΠΗΣ
         της 4ης Δεκεμβρίου 2020
         για την τροποποίηση των παραρτημάτων I και V του κανονισμού (ΕΕ) 2019/125 για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία, ώστε να ληφθεί υπόψη η αποχώρηση του Ηνωμένου Βασιλείου από την Ένωση
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/125 του Ευρωπαϊκού Κοινοβουλίου και του Συμβουλίου, της 16ης Ιανουαρίου 2019, για το εμπόριο ορισμένων αντικειμένων δυναμένων να χρησιμοποιηθούν για τη θανατική ποινή, για βασανιστήρια ή άλλη σκληρή, απάνθρωπη ή ταπεινωτική μεταχείριση ή τιμωρία (1) και ιδίως το πρώτο εδάφιο του άρθρου 24,
         Εκτιμώντας τα ακόλουθα:
         
                     (1)
                  
                  
                     Στη συμφωνία αποχώρησης (2) καθορίζονται οι ρυθμίσεις για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) από την Ένωση και την Ευρωπαϊκή Κοινότητα Ατομικής Ενέργειας.
                  
               
                     (2)
                  
                  
                     Η μεταβατική περίοδος που ορίζεται στο τέταρτο μέρος της συμφωνίας αποχώρησης λήγει στις 31 Δεκεμβρίου 2020, ημερομηνία κατά την οποία το δίκαιο της Ένωσης παύει να ισχύει ως προς το Ηνωμένο Βασίλειο και εντός αυτού.
                  
               
                     (3)
                  
                  
                     Σύμφωνα με το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου, οι διατάξεις του κανονισμού (ΕΕ) 2019/125 θα εφαρμόζονται ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία από τη λήξη της μεταβατικής περιόδου.
                  
               
                     (4)
                  
                  
                     Για τις περιπτώσεις για τις οποίες ο κανονισμός (ΕΕ) 2019/125 θεσπίζει την απαίτηση έκδοσης άδειας για την άσκηση εμπορίου από την Ένωση προς τρίτες χώρες, η «αρμόδια αρχή» του Ηνωμένου Βασιλείου θα είναι εκείνη η οποία, από την 1η Ιανουαρίου 2021, θα είναι υπεύθυνη για τη λήψη απόφασης σχετικά με κάθε αίτηση για τη χορήγηση τέτοιας άδειας σύμφωνα με τον εν λόγω κανονισμό, η οποία υποβάλλεται από εξαγωγέα εγκατεστημένο ή διαμένοντα στη Βόρεια Ιρλανδία.
                  
               
                     (5)
                  
                  
                     Επομένως, με την επιφύλαξη της εφαρμογής του κανονισμού (ΕΕ) 2019/125 ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία, σύμφωνα με το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 σημείο 47 του εν λόγω πρωτοκόλλου, είναι σκόπιμο να τροποποιηθεί το παράρτημα I του κανονισμού (ΕΕ) 2019/125.
                  
               
                     (6)
                  
                  
                     Σύμφωνα με τα άρθρα 16 και 19 του κανονισμού (ΕΕ) 2019/125, για την εξαγωγή των προϊόντων που απαριθμούνται στο παράρτημα IV του κανονισμού, τα οποία θα μπορούσαν να χρησιμοποιηθούν για την εκτέλεση ανθρώπων με θανατηφόρο ένεση, απαιτείται η έκδοση άδειας.
                  
               
                     (7)
                  
                  
                     Στο άρθρο 20 παράγραφος 1 του κανονισμού (ΕΕ) 2019/125 προβλέπεται «ενωσιακή γενική άδεια εξαγωγής».
                  
               
                     (8)
                  
                  
                     Σύμφωνα με το παράρτημα V του κανονισμού (ΕΕ) 2019/125, η ενωσιακή γενική άδεια εξαγωγής καλύπτει τις εξαγωγές των αντικειμένων που απαριθμούνται σε οποιαδήποτε καταχώριση του παραρτήματος IV του κανονισμού (ΕΕ) 2019/125 και ισχύει σε ολόκληρη την Ένωση για εξαγωγές προς τους προορισμούς που απαριθμούνται στο μέρος 2 του παραρτήματος V. Οι εν λόγω προορισμοί είναι τρίτες χώρες οι οποίες έχουν καταργήσει τη θανατική ποινή για όλα τα εγκλήματα και έχουν επιβεβαιώσει την κατάργησή της μέσω διεθνούς δέσμευσης (3).
                  
               
                     (9)
                  
                  
                     Η ενωσιακή γενική άδεια εξαγωγής συμβάλλει στην ελαχιστοποίηση του κανονιστικού φόρτου που επωμίζονται οι ενωσιακές εταιρείες που εξάγουν αντικείμενα τα οποία απαριθμούνται στο παράρτημα IV του κανονισμού κατά την εξαγωγή σχετικών φαρμακευτικών προϊόντων για θεμιτούς θεραπευτικούς σκοπούς.
                  
               
                     (10)
                  
                  
                     Το Ηνωμένο Βασίλειο επικύρωσε το Πρωτόκολλο αριθ. 13 στη σύμβαση για την προάσπιση των δικαιωμάτων του ανθρώπου και των θεμελιωδών ελευθεριών, σχετικά με την κατάργηση της θανατικής ποινής σε όλες τις περιστάσεις, και, ως εκ τούτου, πληροί τις απαιτήσεις για τη συμπερίληψή του στον κατάλογο προορισμών του παραρτήματος V μέρος 2 του κανονισμού (ΕΕ) 2019/125.
                  
               
                     (11)
                  
                  
                     Επομένως, με την επιφύλαξη της εφαρμογής του κανονισμού (ΕΕ) 2019/125 ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία, σύμφωνα με το άρθρο 5 παράγραφος 4 σε συνδυασμό με το παράρτημα 2 σημείο 47 του πρωτοκόλλου για τις Ιρλανδία/Βόρεια Ιρλανδία που προσαρτάται στη συμφωνία αποχώρησης, είναι σκόπιμο να τροποποιηθεί το παράρτημα V του κανονισμού (ΕΕ) 2019/125.
                  
               
                     (12)
                  
                  
                     Είναι σκόπιμο να προβλεφθεί η δυνατότητα εφαρμογής του παρόντος κανονισμού μετά τη λήξη της μεταβατικής περιόδου, με ισχύ από την 1η Ιανουαρίου 2021. Εάν η προθεσμία ένστασης λήγει μετά την 1η Ιανουαρίου 2021, είναι σκόπιμο, για λόγους ασφάλειας δικαίου και για να αποφευχθεί κάθε ενδεχόμενη επιζήμια διαταραχή των δραστηριοτήτων των ενωσιακών εταιρειών που επιθυμούν να εξάγουν αντικείμενα που απαριθμούνται στο παράρτημα IV στο Ηνωμένο Βασίλειο, να προβλεφθεί η αναδρομική εφαρμογή του κανονισμού από την 1η Ιανουαρίου 2021.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα παραρτήματα I και V του κανονισμού (ΕΕ) 2019/125 τροποποιούνται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την πέμπτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 30 της 31.1.2019, σ. 1.
         
            (2)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 7).
         
            (3)  Παράρτημα V μέρος 3 του κανονισμού (ΕΕ) 2019/125.
      
      
         
            ΠΑΡΑΡΤΗΜΑ
            Τα παραρτήματα I και V του κανονισμού (ΕΕ) 2019/125 τροποποιούνται ως εξής:
            
                        1)
                     
                     
                        Στο παράρτημα I, ο κατάλογος των αρμόδιων αρχών τροποποιείται ως εξής:
                        
                                    α)
                                 
                                 
                                    στο τμήμα «Α. Αρχές των κρατών μελών», η καταχώριση που αφορά το Ηνωμένο Βασίλειο διαγράφεται·
                                 
                              
                                    β)
                                 
                                 
                                    μετά το τμήμα «Β. Διεύθυνση για κοινοποιήσεις προς την Ευρωπαϊκή Επιτροπή», προστίθεται το ακόλουθο τμήμα:
                                    
                                                «Γ.
                                             
                                             
                                                
                                                   Αρχή του Ηνωμένου Βασιλείου όσον αφορά τη Βόρεια Ιρλανδία
                                                
                                                
                                                   ΗΝΩΜΕΝΟ ΒΑΣΙΛΕΙΟ, με την επιφύλαξη της εφαρμογής του παρόντος κανονισμού ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία, σύμφωνα με το άρθρο 5 παράγραφος 4, σε συνδυασμό με το παράρτημα 2 σημείο 47 του πρωτοκόλλου για τις Ιρλανδία/Βόρεια Ιρλανδία της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και από την Ευρωπαϊκή Κοινότητα Ατομικής Ενέργειας, από την 1η Ιανουαρίου 2021
                                                Εισαγωγή αντικειμένων που απαριθμούνται στο παράρτημα II:
                                                Department for International Trade (DIT)
                                                Import Licensing Branch (ILB)
                                                Email: enquiries.ilb@trade.gov.uk
                                                Εξαγωγή αντικειμένων και παροχή βοήθειας σχετικά με τα αντικείμενα που απαριθμούνται στα παραρτήματα II, III ή IV:
                                                
                                                            Department for International Trade
                                                         
                                                      
                                                            Export Control Joint Unit
                                                         
                                                      
                                                            3 Whitehall Place
                                                         
                                                      
                                                            London
                                                         
                                                      
                                                            SW1A 2AW
                                                         
                                                      
                                                            UNITED KINGDOM
                                                         
                                                      Τηλ. +44 2072154594
                                                Email: eco.help@trade.gov.uk»
                                             
                                          
                              
                  
                        2)
                     
                     
                        Στο παράρτημα V, στον κατάλογο του μέρους 2 «Προορισμοί» παρεμβάλλεται η ακόλουθη καταχώριση, στην αλφαβητική σειρά απαρίθμησης των χωρών σύμφωνα με την αντίστοιχη γλωσσική έκδοση:
                        «Ηνωμένο Βασίλειο, με την επιφύλαξη της εφαρμογής του κανονισμού (ΕΕ) 2019/125 ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία, σύμφωνα με το άρθρο 5 παράγραφος 4, σε συνδυασμό με το παράρτημα 2 σημείο 47 του πρωτοκόλλου για τις Ιρλανδία/Βόρεια Ιρλανδία που προσαρτάται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και από την Ευρωπαϊκή Κοινότητα Ατομικής Ενέργειας, από την 1η Ιανουαρίου 2021»